Virksomheden VELA var i konkurrence med 200 andre nordjyske virksomheder.

Vinderen af erhvervsprisen Succesvirksomhed 2022 i Region Nordjylland blev torsdag aften fundet ved et event i Musikkens Hus i Aalborg. Det blev den familieejede virksomhed Vermund Larsen - også kendt som VELA - der blev offentliggjort som vinder af prisen. VELA laver arbejdsstole, kontorstole og el-kørestole. - Vores succes udspringer i høj grad af vores evne til at eksekvere på vores strategi. Vi har en dedikeret strategigruppe, som hver måned følger op på alle handlingsplaner, herunder fremdrift og færdiggørelsesgrad, og det gør os i stand til at manøvre og korrigere virksomheden i forhold til markedsvilkårene, der er i konstant forandring, fortæller Per Buus, som er CEO i Vermund Larsen, og tilføjer: - De solide nøgletal kommer næsten af sig selv, når vi dyrker vores værdier, som er med til at skabe fokus og motivation i en travl hverdag. Og vores værdigruppe er med til at holde fast i værdierne og skabe samarbejde og synergier på tværs i hele virksomheden. Vi tror helhjertet på, at forankrede værdier er med til at skabe resultaterne. Hylder "det lange seje træk" Finalefeltet bestod af 200 nordjyske virksomheder, som i løbet af de seneste måneder er blevet fremhævet for deres succes. Virksomhederne er udvalgt via et pointsystem, hvor virksomhederne har fået tildelt mellem 0 og 20,5 point for deres præstationer inden for en række finansielle parametre de seneste fem regnskabsår. - Vi stiftede erhvervsprisen Succesvirksomheder for at hylde det lange seje træk. Det er skulderklappet til de mange danske virksomheder, som år efter år formår at levere solide resultater og stabil vækst. Virksomheder, der ikke blot kan levere på den korte bane, men kan holde momentum, går nemlig alt for ofte under radaren, og det vil vi gerne lave om på, siger bankdirektør Martin Kudsk Rasmussen fra Spar Nord. Spar Nord har stiftet prisen sammen med revisionsfirmaet BDO. - Med erhvervsprisen handler det ikke nødvendigvis om skyhøje vækstrater, men derimod om de bundsolide virksomheder, der formår at skabe kontinuerlig vækst og på den måde bidrage til udvikling og vækst i deres lokalområde og derigennem til dansk økonomi som helhed. Det er så at sige hverdagens helte, som er foregangsvirksomheder og en kilde til inspiration for os alle, siger administrerende direktør Stig Holst Hartwig fra BDO.